Nafarroako Parlamentuko Mahaiak, 2021eko irailaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ángel Ansa Echegaray jaunak aurkezturiko honako galdera hau: “onetsitako honako mozio honi buruzkoa: “Nafarroako Gobernua premiatzen da Nafarroako gazte elkarteen gida gaurkotu dezan, elkartegintza errazteko gakoa baita”.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko irailaren 20an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Ángel Ansa Echegaray jaunak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Ekainaren 10ean egin genuen Osoko Bilkuran, Nafarroako sozialisten talde parlamentarioak aurkeztutako mozio bat onetsi zen, honako hau eskatzen zuena:

1. Nafarroako Gazteriaren Institutuaren, Nafarroako Gazteriaren Kontseiluaren eta toki erakundeen arteko Mahaia sor dezan, gure foru erkidegoko gazte elkarteen egoera aztertzeko.

2. Nafar gazteen artean gazteen elkartegintza erraztuko duen gida berri bat argitara dezan. Gida horrek genero-ikuspegia ziurtatu beharko du ekintza eta ildo estrategiko guztietan, emakume gazteek erabakiak hartzen diren organoetan parte hartzea bultzatuta.

3. Gazteei zuzendutako sentsibilizazio-kanpaina bat egin dezan, gazteen elkartegintza aldezteko.

4. Beharrezkoak diren mekanismoak ezar ditzan, halako moduan non gazte-elkarte bat elkarteen erregistroan inskribatzen den unean automatikoki inskribatuko baita Nafarroako Gazteriaren Institutuaren elkarteen erregistroan ere.

5. Gazteen parte-hartzerako espazio autokudeatuak bultza eta babes ditzan.

Puntu horietako bakoitzari dagokionez, Nafarroako Gobernuak zer urrats egin du eta zeintzuk eginen ditu horiek denak betetzeko? Adierazi gogoan darabiltzazuen epeak ere.

Iruñean, 2021eko irailaren 14an

Foru parlamentaria: Ángel Ansa Echegaray